Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat eteläinen Afrikka (AKT-EU/2124/97/lopull.)



Virallinen lehti nro C 308 , 09/10/1997 s. 0044 - 0045



Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat eteläinen Afrikka (AKT-EU/2124/97/lopull.) AKT-EU-edustajakokous, joka kokoontui Brysselissä 17. 20. maaliskuuta 1997, A. A on tietoinen maaseudun köyhän väestön voimakkaasta riippuvuudesta luonnon antimista ja siitä, että nämä luonnonvarat voivat toimia mahdollisena alkuun panevana voimana kestävälle maaseudun kehittämiselle, B. ottaa huomioon, että suurin uhka Afrikan ympäristölle on se, että maaperä ja metsät menettävät tuottavuutensa yhä laaja-alaisemman luonnonvaraisen maan viljelyn ja laiduntamisen seurauksena tavanomaisen maatalouden ohella, C. on tietoinen siitä, että luonnonvaraisten lajien ja elinympäristöjen säilyttäminen johtaa pitkällä aikavälillä tuloksiin ainoastaan, jos sen avulla voidaan luoda tulonlähteitä uutena, taloudellisesti kilpailukykyisenä maankäyttömuotona, ja että luonnonvaraisia lajeja on hyödynnettävä enemmän, mikäli niiden avulla halutaan turvata maankäytön taloudellinen kilpailukykyisyys, D. on tietoinen luonnonvaraisten lajien hallintaan perustuvien integroitujen säilytys- ja kehitysohjelmien saavuttamasta menestyksestä maaseutuyhteisöissä eteläisen Afrikan alueella, E. myöntää näiden lajien säilyttämistä koskevien yhteisöjärjestelmien kyvyn saada aikaan todellisia ja konkreettisia tulonlähteitä yhteisötasolla hyödyntämällä luonnonvaroja kestävällä tavalla, F. ottaa huomioon, että Zimbabwe isännöi biologista monimuotoisuutta käsittelevää maailmankonferenssia sekä CITES-sopimuksen allekirjoittajien 10. konferenssia kesäkuussa 1997; 1. Pyytää, että Euroopan unioni antaa virallisen tukensa afrikkalaisiin yhteisöihin perustuville luonnonvarojen hallintaohjelmille, joilla tähdätään luonnonvarojen säilyttämiseen myöntämällä maaseutuyhteisöille täysi toimivalta tässä asiassa ja käyttämällä luonnonvaraisia lajeja kestävällä tavalla; 2. Pyytää Euroopan unionia panemaan täytäntöön biologisen monimuotoisuuden säilyttämistä koskevan politiikan, joka on yhdenmukainen kestävän käytön ja biologisesta monimuotoisuudesta saatavien hyötyjen tasapuolisen maailmanlaajuisen jakautumisen periaatteiden kanssa sekä niiden eteläisessä Afrikassa toteutettujen biologisen monimuotoisuuden säilyttämistä koskevien toimintasuunnitelmien kanssa, jotka tähtäävät biologisen monimuotoisuuden säilyttämisen ja köyhän maaseutualueen väestön elämän laadun parantamisen yhdistämiseen; 3. Pyytää Euroopan unionin jäsenvaltioita antamaan CITES-sopimuksen allekirjoittajien 10. konferenssin yhteydessä tukensa eteläisen Afrikan maiden esityksille luonnonvaraisten eläin- ja kasvilajien säilyttämisestä niiden taloudellisen arvon kokonaisvaltaisella hyödyntämisellä säilyttämisen ja kehityksen päämääriä silmällä pitäen; 4. Pyytää seuraavaan konferenssiin osallistuvia CITES-sopimuspuolia perustamaan päätöksensä parhaisiin mahdollisiin saatavissa oleviin tieteellisiin tosiseikkoihin, jotta eteläisen Afrikan maaseutuympäristön säilyttämis- ja kehitysohjelmat, jotka perustuvat luonnonvaraisten lajien kestävään käyttöön, eivät joudu tekemään myönnytyksiä länsimaiselle arvomaailmalle, jossa inhimilliset tarpeet jätetään usein huomioimatta; 5. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, CITESin sihteeristölle sekä biologista monimuotoisuutta koskevan yleissopimuksen sihteeristölle.